เจ้าชายฮิซาฮิโตะแห่งอากิชิโนะ

เจ้าชายฮิซะฮิโตะ (ญี่ปุ่น: 悠仁親王殿下; โรมาจิ: Hisahito Shinnō Denka; อังกฤษ: Prince Hisahito) ประสูติ 6 กันยายน พ.ศ. 2549 (ปีเฮเซที่ 18) เป็นพระราชโอรสในเจ้าชายอากิชิโนะ มกุฎราชกุมารกับเจ้าหญิงอากิชิโนะ มกุฎราชกุมารี เป็นพระราชนัดดาในสมเด็จพระจักรพรรดิอากิฮิโตะ และเป็นพระราชภาติยะ (หลานลุง) ในสมเด็จพระจักรพรรดินารูฮิโตะ 
ปัจจุบันเจ้าชายฮิซะฮิโตะทรงเป็นรัชทายาทลำดับที่สองแห่งการสืบราชสันตติวงศ์ตามกฎหมายราชวงศ์ญี่ปุ่น
สัญลักษณ์ประจำพระองค์ (お印) คือสนร่ม

**พระประวัติ**

**การประสูติ**
วันที่ 7 กุมภาพันธ์ พ.ศ. 2549 เจ้าหญิงอากิชิโนะทรงเข้ารับการอัลตราซาวด์ ณ พระราชวังที่ประทับ ผลการตรวจคือ พบการเต้นของหัวใจทารกและได้รับการยืนยันว่าทรงพระครรภ์เป็นเวลา 6 สัปดาห์แล้ว โดยมีกำหนดการประสูติในเดือนกันยายน ซึ่งสำนักพระราชวังได้ออกประกาศอย่างเป็นทางการในวันที่ 24 กุมภาพันธ์ พ.ศ. 2549
วันที่ 12 กรกฎาคม พ.ศ. 2549 เจ้าหญิงอากิชิโนะทรงเข้ารับการตรวจพระครรภ์ ทราบผลว่ามีภาวะรกเกาะต่ำบางส่วน มีความเสี่ยงที่เลือดจะออกมากและประสูติก่อนกำหนดวันที่ 6 กันยายน พ.ศ. 2549 เวลา 08:27 น. (ตามเวลาญี่ปุ่น) เจ้าหญิงอากิชิโนะประสูติพระโอรส ณ โรงพยาบาลไอกุ เขตมินามิโตะ กรุงโตเกียว น้ำหนัก 2,558 กรัม และสืบเนื่องมาจากภาวะรกเกาะต่ำตอนตั้งพระครรภ์ จึงต้องทำการผ่าคลอดก่อนกำหนด 2 สัปดาห์ โดยพระพลานามัยของทั้งเจ้าหญิงอากิชิโนะและพระโอรสนั้นสมบูรณ์ปลอดภัยดี
บ่ายวันเดียวกัน มีการจัดพิธีมอบดาบคุ้มครอง (賜剣の儀) ที่พระราชทานโดยสมเด็จพระจักรพรรดิอากิฮิโตะ โดยจัดวางไว้ที่ข้างเตียงของพระโอรส ซึ่งเป็นธรรมเนียมราชสำนักเมื่อมีสมาชิกใหม่ของราชวงศ์ประสูติ
วันที่ 12 กันยายน พ.ศ. 2549 มีการจัดพิธีเฉลิมพระนาม (命名の儀) ซึ่งเป็นธรรมเนียมราชสำนักที่จัดหลังจากการประสูติประมาณ 7 วัน ในพิธีนี้จะมีการตั้งพระนามและกำหนดสัญลักษณ์ประจำพระองค์ แต่เนื่องด้วยพระองค์ไม่ใช่พระราชโอรสของสมเด็จพระจักรพรรดิหรือมกุฎราชกุมาร แต่เป็นพระโอรสของเจ้าชายในราชวงศ์ (ณ ขณะนั้น) จึงทำให้พระนามถูกตั้งโดยพระชนกแทนที่จะเป็นสมเด็จพระจักรพรรดิ และไม่ได้รับพระราชทานพระนามขาน (御称号)
พระชนกทรงตั้งพระนามพระโอรสว่า "ฮิซะฮิโตะ" (悠仁) เป็นการประกอบจากคำสองคำว่า "ฮิซะ" แปลว่า ความสงบ หรือ อายุยืนยาว กับคำว่า "ฮิโตะ" แปลว่า ผู้มีคุณธรรม (และเป็นคำที่ใช้ลงท้ายพระนามราชวงศ์ชายตามธรรมเนียมราชสำนัก) โดยรวมมีความหมายว่า "ผู้มีศีลธรรม จริยธรรม ความสงบเยือกเย็น และความเป็นนิรันดร์"สัญลักษณ์ประจำพระองค์ (สนร่ม)
เจ้าชายฮิซะฮิโตะทรงมีพระนามลำลองที่พระชนกและพระชนนีเรียก ว่า "ยูยู" หรือ "ยูจัง"
สัญลักษณ์ประจำพระองค์ (お印) คือสนร่ม โดยมีความหมายว่า "อยากให้เติบโตขึ้นอย่างยิ่งใหญ่และซื่อตรง"
เจ้าชายฮิซะฮิโตะทรงเป็นพระราชบุตรพระองค์เล็ก และเป็นพระโอรสพระองค์เดียวในเจ้าชายอากิชิโนะและเจ้าหญิงอากิชิโนะ ทรงมีพระเชษฐภคินี 2 พระองค์คือเจ้าหญิงมาโกะ และเจ้าหญิงคาโกะ ตามลำดับ
วันที่ 15 กันยายน พ.ศ. 2549 เจ้าชายฮิซะฮิโตะปรากฏพระองค์ต่อสาธารณชนครั้งแรก พร้อมกับพระชนกและพระชนนีที่ด้านหน้าโรงพยาบาลไอกุ จากนั้นขึ้นประทับรถยนต์เพื่อกลับสู่พระตำหนัก โดยมีประชาชนรับเสด็จกว่า 1,800 คนตลอดเส้นทาง

**การขาดแคลนราชวงศ์ชายและข้อถกเถียงเรื่องการสืบสันตติวงศ์**
เจ้าชายฮิซะฮิโตะเป็นราชวงศ์ชายพระองค์ล่าสุดของราชวงศ์ญี่ปุ่นในรอบเกือบ 41 ปี โดยราชวงศ์ชายพระองค์ก่อนหน้าที่ประสูติคือเจ้าชายอากิชิโนะ เมื่อ พ.ศ. 2508 หลังจากนั้นมีการประสูติของราชวงศ์หญิงติดต่อกันถึง 9 พระองค์ ก่อนที่เจ้าชายฮิซะฮิโตะจะประสูติในปี พ.ศ. 2549 ทำให้สังคมในช่วงเวลานั้นเกิดความกังวลถึงปัญหาเรื่องการสืบสันตติวงศ์ในอนาคต เนื่องจากกฎหมายราชวงศ์ญี่ปุ่นอนุญาตให้เพียงแค่ราชวงศ์ชายเท่านั้นที่สามารถขึ้นครองราชย์ได้ ซึ่งก่อนที่เจ้าชายฮิซะฮิโตะจะประสูตินั้น ญี่ปุ่นมีราชวงศ์ชายเหลืออยู่เพียง 3 พระองค์และลำดับการสืบสันตติวงศ์ ณ ขณะนั้นเป็นดังนี้
# เจ้าชายนารุฮิโตะ มกุฎราชกุมาร มีพระธิดา 1 พระองค์
# เจ้าชายอากิชิโนะ มีพระธิดา 2 พระองค์
# เจ้าชายฮิตะจิ (พระอนุชาในสมเด็จพระจักรพรรดิอากิฮิโตะ) ไม่มีพระโอรส-พระธิดา และพระชัณษามากแล้ว
ด้วยสาเหตุนี้จึงมีการถกเถียงกันในหมู่ประชาชนเกี่ยวกับตัวกฎหมายราชวงศ์ญี่ปุ่นว่าควรจะแก้ไขให้ราชวงศ์หญิงสามารถขึ้นครองราชย์ได้ด้วยหรือไม่ เนื่องจากราชวงศ์ญี่ปุ่นในอดีตเคยมีบันทึกถึงการครองราชย์ของจักรรพรรดินีถึง 8 พระองค์ แต่ก็มีข้อโต้แย้งเช่นกันว่าเป็นแค่การครองราชย์เพียงชั่วคราวเนื่องจากสถานการณ์ทางการเมืองเท่านั้น (เช่น รัชทายาทชายตัวจริงยังไม่บรรลุนิติภาวะ) อีกทั้งจักรพรรดินีไม่เคยอภิเษกระหว่างครองราชย์ จึงไม่ได้ให้กำเนิดรัชทายาทเพื่อสืบบัลลังก์ต่อ 
จากข้อถกเถียงต่างๆ รวมทั้งสภาที่ปรึกษาได้ให้คำแนะนำแก่นายกรัฐมนตรีจุนอิจิโร โคอิซูมิ จึงทำให้ทางนายกรัฐมนตรีก็มีความตั้งใจในการแก้ไขกฎหมายนี้เช่นกัน และเริ่มมีการเตรียมร่างแก้ไขกฎหมายเพื่อนำเข้าสู่สภานิติบัญญัติ
แต่พอเจ้าหญิงอากิชิโนะตั้งพระครรภ์ และให้กำเนิดเจ้าชายฮิซะฮิโตะ ทำให้นายกรัฐมนตรีระงับการส่งเรื่องขอแก้ไขกฎหมายฉบับนี้เข้าไปในสภานิติบัญญัติ ซึ่งนายชินโซ อาเบะ หัวหน้าเลขาธิการคณะรัฐมนตรี (ผู้ซึ่งเป็นตัวเก็งนายกรัฐมนตรีในสมัยหน้า) ได้ออกมาให้เหตุผลว่า “เรายังต้องการความเข้าใจร่วมกันในระดับชาติ ผมคิดว่าเราจำเป็นต้องมีการพูดคุยกันอย่างสงบ รอบคอบ และมีสติ เราคงยังไม่สามารถหารือเกี่ยวกับการแก้ไขกฎหมายนี้ได้อีกสักพัก เราคงต้องรอจนกว่าจะมีเวลาที่เหมาะสม” 
ดังนั้นเจ้าชายฮิซะฮิโตะจึงทรงเป็นรัชทายาทลำดับที่ 3 ของราชวงศ์ญี่ปุ่น หลังประสูติทันที

**ระดับชั้นอนุบาล**
พระชนมายุ 5 ชัณษา
เดือนเมษายน พ.ศ. 2553 เจ้าชายฮิซะฮิโตะทรงเข้าพิธีเข้ารับการศึกษาที่โรงเรียนอนุบาล สังกัดมหาวิทยาลัยโอจาโนมิซุ กรุงโตเกียว 
วันที่ 3 พฤศจิกายน พ.ศ. 2554 เจ้าชายฮิซะฮิโตะได้ทรงเข้าพิธีตามธรรมเนียมราชวงศ์ญี่ปุ่นดังนี้- พิธีสวมฮากามะ (着袴の儀) เป็นพิธีการสวมชุดที่ประดับเป็นลวดลายน้ำตก (落滝津) และสวมฮากามะสีขาวทับ- พิธีฟุกะโซะกิ (深曽木の儀) เป็นพิธีการที่จัดเฉพาะราชวงศ์ชาย โดยเจ้าชายฮิซะฮิโตะจะสวมชุดโดเกียวฟุกุ (童形服) ประทับยืนบนหินสีน้ำเงิน 2 ก้อนบนกระดานโกะ พระหัตถ์ซ้ายถือกิ่งสนและผลส้มภูเขา พระหัตถ์ขวาถือพัด จากนั้นเจ้าหน้าที่ทำการตัดปลายพระเกศา และให้ทรงกระโดดจากกระดาน
วันที่ 14 มีนาคม พ.ศ. 2556 ทรงเข้าพิธีจบการศึกษาระดับชั้นอนุบาล

**ระดับชั้นประถมศึกษา**
วันที่ 7 เมษายน พ.ศ. 2556 ทรงเข้าพิธีเข้ารับการศึกษาระดับชั้นประถมศึกษา โรงเรียนประถมศึกษาสังกัดมหาวิทยาลัยโอจาโนมิซุ
เจ้าชายฮิซะฮิโตะเริ่มมีการสนพระทัยในธรรมชาติ พระองค์ได้เข้าเป็นสมาชิกชมรมการเพาะปลูกของโรงเรียน โดยทรงรับผิดชอบในการรดน้ำแปลงดอกไม้ นอกจากนี้ยังทรงปลูกผักและข้าวในสวนของพระตำหนักอีกด้วย 
วันที่ 15 มีนาคม พ.ศ. 2562 ทรงเข้าพิธีจบการศึกษาระดับชั้นประถมศึกษา

**ระดับชั้นมัธยมศึกษาตอนต้น**
วันที่ 8 เมษายน พ.ศ. 2562 ทรงเข้าพิธีเข้ารับการศึกษาที่โรงเรียนมัธยมศึกษาตอนต้นสังกัดมหาวิทยาลัยโอจาโนมิซุ
วันที่ 26 เมษายน พ.ศ. 2562 คุณครูพบวัตถุมีคมสองชิ้น ลักษณะเป็นมีดปอกผลไม้ผูกติดกับไม้ยาวประมาณ 60 เซนติเมตร รูปร่างคล้ายหอก วางอยู่บนโต๊ะของเจ้าชายฮิซะฮิโตะในโรงเรียน ซึ่งตำรวจนครบาลกรุงโตเกียวรายงานว่า ได้มีการจับกุมนายคาโอรุ ฮาเซกาวะ อายุ 56 ปี ในข้อหาบุกรุกโรงเรียนแล้ว และเขาได้ให้การสารภาพว่าได้เข้าไปในโรงเรียนจริง โดยแจ้งเจ้าหน้าที่โรงเรียนว่าเป็นช่างประปา ซึ่งขณะนั้นเจ้าชายฮิซะฮิโตะทรงกำลังเรียนวิชาพลศึกษาอยู่นอกห้องเรียน ไม่มีใครได้รับบาดเจ็บleftวันที่ 1 พฤษภาคม พ.ศ. 2562 (ปีเรวะที่ 1) เจ้าชายนารุฮิโตะ มกุฎราชกุมารเสด็จขึ้นครองราชย์เป็นสมเด็จพระจักรพรรดินารุฮิโตะ ทำให้เจ้าชายฮิซะฮิโตะทรงเป็นรัชทายาทลำดับที่ 2 ของราชวงศ์ญี่ปุ่นต่อจากพระชนก ตามกฎหมายราชวงศ์ญี่ปุ่น
วันที่ 20 มีนาคม พ.ศ. 2564 เจ้าชายฮิซะฮิโตะทรงได้รับรางวัลชมเชย ในการประกวดวรรณกรรมสารคดีเด็กครั้งที่ 12 ประเภทนักเรียนชั้นมัธยมศึกษาตอนต้น ซึ่งสนับสนุนโดยพิพิธภัณฑ์วรรณกรรมเมืองคิตะคิวชู โดยพระองค์เข้าร่วมรับรางวัลผ่านการประชุมออนไลน์
ผลงานพระนิพนธ์ของเจ้าชายฮิซะฮิโตะมีชื่อว่า "小笠原諸島を訪ねて" (การเยี่ยมชมหมู่เกาะโองาซาวาระ) ซึ่งพระองค์ทรงเล่าถึงประสบการณ์ที่ไปเยือนหมู่เกาะโองาซาวาระกับพระชนนีเมื่อปี พ.ศ. 2560 โดยมีความยาวทั้งหมด 19 หน้า 
วันที่ 15 กุมภาพันธ์ พ.ศ. 2565 เจ้าชายฮิซะฮิโตะถูกกล่าวหาจากสำนักพิมพ์นิตยสาร Shukan Shincho ว่าผลงานที่พระองค์ได้รับรางวัลมานั้น มีข้อความบางส่วนคล้ายคลึงกับผลงานวิจัยของสถาบันสิ่งแวดล้อมแห่งชาติแบบคำต่อคำ และคล้ายกับการตีพิมพ์เรื่อง "World Heritage Ogasawara" โดยไม่มีการอ้างอิงที่ชัดเจน ทางสำนักพระราชวังจึงได้สอบถามไปยังเจ้าชายฮิซะฮิโตะ และออกมาชี้แจงว่า “การเขียนอ้างอิงในพระนิพนธ์นั้นมีไม่เพียงพอ เจ้าชายจะทำการตรวจสอบพระนิพนธ์ของพระองค์ว่าต้องมีการอ้างอิงเพิ่มเติมอีกหรือไม่ และจะทำการชี้แจงกับทางผู้ให้รางวัล (เมืองคิตะคิวชู) ด้วยพระองค์เอง” ซึ่งทางผู้ให้รางวัลได้ชี้แจงภายหลังว่า “ถึงแม้พระนิพนธ์จะมีบางส่วนที่คล้ายคลึงและมีการอ้างอิงที่ไม่เพียงพอ แต่การให้รางวัลนั้นได้พิจารณาจากหัวข้อและการสื่ออารมณ์ของผลงาน ซึ่งเราจะไม่มีการเพิกถอนรางวัลแต่อย่างใด”
วันที่ 17 มีนาคม พ.ศ. 2565 ทรงเข้าพิธีจบการศึกษาระดับชั้นมัธยมศึกษาตอนต้น

**ระดับชั้นมัธยมศึกษาตอนปลาย**
วันที่ 16 กุมภาพันธ์ พ.ศ. 2565 เจ้าชายฮิซะฮิโตะทรงได้รับการตอบรับให้เข้าศึกษาที่โรงเรียนมัธยมศึกษาตอนปลาย สังกัดมหาวิทยาลัยสึกูบะ ผ่านระบบการตกลงรับนักเรียนร่วมกันระหว่างมหาวิทยาลัยโอจาโนมิซุ และ มหาวิทยาลัยสึกูบะ 
วันที่ 9 เมษายน พ.ศ. 2565 ทรงเข้าพิธีเข้ารับการศึกษาระดับชั้นมัธยมศึกษาตอนปลาย ที่โรงเรียนมัธยมศึกษาตอนปลายแห่งมหาวิทยาลัยสึกูบะ และทรงได้ให้สัมภาษณ์กับสื่อมวลชนแบบเดี่ยวเป็นครั้งแรก เกี่ยวกับความปรารถนาสำหรับชีวิตในมัธยมปลาย 
วันที่ 18 มีนาคม พ.ศ. 2568 ทรงเข้าพิธีจบการศึกษาระดับชั้นมัธยมศึกษาตอนปลาย และทรงให้สัมภาษณ์กับสื่อ

**บรรลุนิติภาวะ**
วันที่ 6 กันยายน พ.ศ. 2567 เจ้าชายฮิซะฮิโตะมีพระชนมายุครบ 18 ชัณษา ซึ่งถือว่าทรงบรรลุนิติภาวะตามกฎหมายราชวงศ์ญี่ปุ่น (บังคับใช้เฉพาะราชวงศ์ชายที่อยู่ในลำดับการสืบสันตติวงศ์) อย่างไรก็ตาม เมื่อวันที่ 1 เมษายน พ.ศ. 2565 กฎหมายแพ่งฉบับใหม่ของญี่ปุ่นก็ได้มีการปรับลดอายุการบรรลุนิติภาวะจาก 20 ปีมาเป็น 18 ปีเช่นเดียวกัน
วันที่ 3 มีนาคม พ.ศ. 2568 ทรงให้การสัมภาษณ์อย่างเป็นทางการกับสื่อมวลชนหลังจากทรงบรรลุนิติภาวะตามกฎหมาย และการสัมภาษณ์นี้ได้กลายเป็นธรรมเนียมของราชวงศ์ญี่ปุ่นในยุคใหม่ตั้งแต่เจ้าหญิงโนริ (ซายะโกะ)เป็นต้นมา
อย่างไรก็ตาม พิธีบรรลุนิติภาวะตามธรรมเนียมราชวงศ์ถูกพิจารณาเลื่อนไปจัดในวันที่ 6 กันยายน พ.ศ. 2568 แทน ซึ่งเป็นวันคล้ายวันประสูติครบ 19 ชัณษา เนื่องจากเจ้าชายฮิซะฮิโตะทรงอยู่ในช่วงรอยต่อระหว่างระดับชั้นมัธยมศึกษาตอนปลายและระดับมหาวิทยาลัย อีกทั้งยังต้องปรับพระองค์กับชีวิตในระดับมหาวิทยาลัย
หลังจากที่พระองค์ผ่านพิธีบรรลุนิติภาวะอย่างเป็นทางการแล้ว พระองค์จะเริ่มมีส่วนร่วมในกิจกรรมของราชวงศ์

**มหาวิทยาลัย**
วันที่ 28 - 29 พฤศจิกายน พ.ศ. 2567 ทรงทำการเข้าคัดเลือกเพื่อศึกษาต่อคณะวิทยาศาสตร์ชีวภาพและสิ่งแวดล้อม มหาวิทยาลัยสึคุบะ เมืองสึคุบะ จังหวัดอิบารากิ เนื่องจากภาควิชาชีววิทยาที่ใหญ่ที่สุดในประเทศอยู่ที่มหาวิทยาลัยนี้ ซึ่งพระองค์สนใจในเรื่องธรรมชาติและมีการทำวิจัยมาตั้งแต่ทรงพระเยาว์ อีกทั้งที่คณะมีห้องทดลองและปฏิบัติการครบครันสำหรับการศึกษาด้านชีววิทยาและแมลง พระองค์ทรงผ่านการคัดเลือกด้วยโควตาการรับรองจากทางโรงเรียน
วันที่ 5 เมษายน พ.ศ. 2568 ทรงเข้าพิธีเข้ารับการศึกษาระดับมหาวิทยาลัย ที่มหาวิทยาลัยสึคุบะ อีกทั้งทรงให้สัมภาษณ์กับสื่อมวลชนเกี่ยวกับการเตรียมตัวเข้ามหาวิทยาลัยก่อนที่จะเข้าพิธีการ

**การเติบโตในบทบาทของสมาชิกราชวงศ์ญี่ปุ่น**
ราชวงศ์สาขา "อะกิชิโนะ"
เจ้าชายฮิซะฮิโตะทรงตามเสด็จพระชนก พระชนนี รวมทั้งพระเชษฐภิณีของพระองค์ เพื่อเรียนรู้บทบาทของราชวงศ์ญี่ปุ่นในฐานะหนึ่งในสมาชิกของราชวงศ์ ตั้งแต่ยังทรงพระเยาว์

**การเสริมสร้างการเรียนรู้**
 ช่วงยังทรงพระเยาว์ ทรงเข้าชมพิพิธภัณฑ์ต่างๆทั่วประเทศ เช่น พิพิธภัณฑ์ธรรมชาติและวิทยาศาสตร์แห่งชาติ กรุงโตเกียว, พิพิธภัณฑ์การดับเพลิง กรุงโตเกียว, พิพิธภัณฑ์สัตว์น้ำคาโมะกาวะ จังหวัดชิบะ, พิพิธภัณฑ์ศิลปะซันโตรี่ กรุงโตเกียว, พิธภัณฑ์ไดโนเสาร์ จังหวัดฟุกุอิ- ทรงเข้าชมพิพิธภัณฑ์และสถานที่วิจัยที่เกี่ยวข้องกับด้านธรรมชาติและชีววิทยา เช่น พิพิธภัณฑ์อนุสรณ์คุณมินาคาตะ คุมะกุสุ (นักชีววิทยาและนักธรรมชาติวิทยาชาวญี่ปุ่น) จังหวัดวากายามะ, สถานที่วิจัยของคณะเกษตรศาสตร์ มหาวิทยาลัยทามะกาวะ กรุงโตเกียว

**การสักการะศาลเจ้าอิเสะและสุสานของอดีตพระจักรพรรดิ**
 วันที่ 7 พฤศจิกายน พ.ศ. 2555 ทรงสักการะสุสานจักรพรรดิจิมมู (จักรพรรดิคนแรกของญี่ปุ่น) ที่เมืองคาชิฮาระ จังหวัดนารา เป็นครั้งแรก- วันที่ 24 - 25 มีนาคม พ.ศ. 2556 ทรงตามเสด็จพระชนก พระชนนี และเจ้าหญิงคาโกะ ไปเคารพศาลเจ้าอิเสะเป็นครั้งแรก เพื่อรายงานการสำเร็จการศึกษาระดับชั้นอนุบาลต่อเทพเจ้าอามะเทราสุ- ทรงเสด็จไปเคารพสุสานจักรพรรดิโชวะ และจักรพรรดินีโคจุน ผู้ซึ่งเป็นพระปัยกา (ปู่ทวด) และพระปัยยิกา (ย่าทวด) เพื่อรายงานการสำเร็จการศึกษาตั้งแต่ระดับอนุบาลจนถึงระดับชั้นมัธยมศึกษาตอนปลาย ตามธรรมเนียมราชสำนักสำหรับราชวงศ์ชาย

**การรำลึกถึงสงคราม**
 ทรงเยี่ยมชมสวนอนุสรณ์สันติภาพ เมืองอิโตะมัน จังหวัดโอกินะวะ และเข้าร่วมการรำลึกถึงการเสียชีวิตของเด็กในสงครามโอกินาวะ ที่กรุงโตเกียว- ทรงเข้าร่วมงานครบรอบ 70 ปีของการล่มของเรือสึชิมะ มารุ ในช่วงสงครามโลกครั้งที่ 2

**การศึกษาประวัติศาสตร์และวัฒนธรรมของชาติ**
 ชมการแสดงมรดกวัฒนธรรมพื้นบ้านระดับชาติ ที่จังหวัดยามะกะตะ, ศึกษาประวัติศาสตร์ยุคโจมง ที่จังหวัดนีงะตะ, ชมพิพิธภัณฑ์ประวัติศาสตร์และวัฒนธรรม ที่จังหวัดนางะซะกิ, ชมโรงงานพู่กัน ที่เมืองทาคะชิมะ จังหวัดชิกะ

**การเสด็จเยือนต่างประเทศ**
 วันที่ 16 - 24 สิงหาคม พ.ศ. 2562 เสด็จเยือนประเทศภูฏานอย่างเป็นทางการ เป็นการเสด็จไปต่างประเทศครั้งแรก

**งานเทศกาลและพิธีการ**
 ชมงานเทศกาลวัฒนธรรมโรงเรียนมัธยมศึกษาระดับชาติ ครั้งที่ 46 ณ กรุงโตเกียว, ครั้งที่ 47 ณ จังหวัดคาโกะชิมะ, ครั้งที่ 48 ณ จังหวัดกิฟุ

**พระกรณียกิจ**
หลังจากเจ้าชายฮิซะฮิโตะทรงเจริญพระชัณษา ทรงเริ่มปฏิบัติพระกรณียกิจด้วยพระองค์เอง ดังนี้
วันที่ 1 ตุลาคม พ.ศ. 2565 เสด็จไปสักการะศาลเจ้าอิเสะ ที่จังหวัดอิเสะ เพื่อรายงานการสำเร็จการศึกษาระดับชั้นมัธยมศึกษาตอนต้นต่อเทพเจ้าอามะเทราสุ พร้อมกับเยี่ยมชมพิพิธภัณฑ์จิงกู ซึ่งเป็นการเสด็จด้วยพระองค์เองครั้งแรก
วันที่ 22 พฤศจิกายน พ.ศ. 2566 งานวิจัย  “赤坂御用地のトンボ相” (ลักษณะของแมลงปอในพระราชวังอิมพีเรียลอากะซากะ) ได้รับการตีพิมพ์ ซึ่งเจ้าชายฮิซะฮิโตะทรงร่วมทำวิจัยกับนักวิจัยอีก 2 ท่าน โดยเป็นการสำรวจแมลงปอในเขตพระราชวังเป็นเวลา 10 ปี (พ.ศ. 2555 - พ.ศ. 2565) ซึ่งค้นพบแมลงปอทั้งหมด 38 สายพันธุ์ โดยมี 12 สายพันธุ์ที่ใกล้สูญพันธุ์แล้ว จึงเห็นควรให้มีการอนุรักษ์สวนในพระราชวังให้เป็นพื้นที่สีเขียวกลางกรุงโตเกียวต่อไป
วันที่ 25 สิงหาคม พ.ศ. 2567 ทรงเข้าร่วมงาน International Congress of Entomology (ICE2024) จัดขึ้นที่จังหวัดเกียวโต เป็นงานประชุมนานาชาติว่าด้วยแมลงวิทยา ซี่งเจ้าชายฮิซะฮิโตะทรงร่วมทำการวิจัยชื่อ “皇居のトンボ相” (ลักษณะของแมลงปอในพระราชวังอิมพีเรียล) กับนักวิจัยอีก 3 ท่าน ซึ่งงานวิจัยนี้ถูกจัดแสดงในงานอีกด้วย
วันที่ 12 กุมภาพันธ์ พ.ศ. 2568 ทรงเยี่ยมชมพิพิธภัณฑ์อนุสรณ์สงคราม เมืองไมซูรุ จังหวัดเกียวโต
วันที่ 3 มีนาคม พ.ศ. 2568 ทรงเยี่ยมชมสำนักงานหอจดหมายเหตุและสุสานของสำนักพระราชวัง

**พระอิสริยยศ**

**ประวัติพระอิสริยยศ**
 6 กันยายน พ.ศ. 2549 - ปัจจุบัน: เจ้าชายฮิซะฮิโตะ (ญี่ปุ่น: 悠仁親王殿下; โรมาจิ: Hisahito Shinnō Denka; อังกฤษ: Prince Hisahito)

**เครื่องราชอิสริยาภรณ์**
 -

**เกร็ด**
 ทรงเป็นสมาชิกราชวงศ์พระองค์แรกที่ประสูติด้วยการผ่าคลอด - ทรงเป็นสมาชิกราชวงศ์พระองค์แรก (ในยุคหลังสงคราม) ที่ทรงไม่ได้ศึกษาในสถาบันในเครือของกาคุชูอินเลย ตั้งแต่ระดับชั้นอนุบาลจนถึงมหาวิทยาลัย- พระองค์ทรงสนใจในการสำรวจธรรมชาติ โดยเฉพาะแมลง และการประดิษฐ์สิ่งของมาตั้งแต่พระเยาว์- สาเหตุที่พระองค์ได้เข้าศึกษาที่โรงเรียนอนุบาล สังกัดมหาวิทยาลัยโอจาโนมิซุ เนื่องจากเจ้าหญิงอากิชิโนะ พระชนนี ทรงเป็นนักวิจัยกิตติมศักดิ์อยู่ที่สถาบัน ซึ่งสถาบันมีโควตาการรับนักเรียนที่เป็นบุตรของนักวิจัย- วันที่ 20 พฤศจิกายน พ.ศ. 2559 เจ้าชายฮิซะฮิโตะเสด็จพร้อมกับพระชนนีเพื่อไปปีนเขาที่จังหวัดยามานาชิกับพระสหาย แต่เกิดอุบัติเหตุรถยนต์พระที่นั่งชนท้ายรถคันหน้าขณะที่รถติดบนทางด่วนชูโอขาออก เมืองซากามิฮาระ จากการแถลงการณ์ทราบว่าเกิดจากการเบรคกระทันหันและมีหมอกบนถนน ซึ่งกันชนรถได้รับความเสียหายและไม่มีใครได้รับบาดเจ็บ - เจ้าหญิงอากิชิโนะทรงทำข้าวกล่อง (เบนโตะ) ให้กับเจ้าชายด้วยพระองค์เอง บางครั้งมีการนำใบหัวไชเท้าที่ปลูกอยู่ในสวนพระตำหนักมาผัดใส่ในข้าวกล่อง หรือบางครั้งก็นำมาดองทำเป็นเครื่องเคียง- วันที่ 16 กุมภาพันธ์ พ.ศ. 2565 เจ้าชายฮิซะฮิโตะทรงได้รับการตอบรับให้เข้าศึกษาที่โรงเรียนมัธยมศึกษาตอนปลาย สังกัดมหาวิทยาลัยสึกูบะ โดยทั้งมหาวิทยาลัยโอจาโนมิซุ และ มหาวิทยาลัยสึกูบะ นั้นมีระบบการตกลงรับนักเรียนร่วมกัน ซึ่งระบบการรับนักเรียนลักษณะนี้ถูกวิจารณ์ว่าออกแบบมาเพื่อให้รับเจ้าชายโดยเฉพาะ แต่ก็มีข้อโต้แย้งกลับว่าระบบนี้มีมาตั้งแต่ปี พ.ศ. 2560 เพื่อรองรับให้นักเรียนชายสามารถศึกษาต่อมัธยมปลายได้ในโรงเรียนในเครือ และถึงแม้เจ้าชายฮิซะฮิโตะจะเข้าศึกษาระดับชั้นมัธยมศึกษาตอนปลายไปแล้ว ระบบนี้ก็ยังคงใช้รับสมัครอยู่ - สาเหตุที่พระองค์ไม่ได้ศึกษาระดับชั้นมัธยมปลาย สังกัดมหาวิทยาลัยโอจาโนมิซุต่อ เนื่องจากเป็นโรงเรียนหญิงล้วน- เนื่องจากราชวงศ์ญี่ปุ่นไม่มีนามสกุล จึงทำให้ในการตีพิมพ์งานวิชาการต่างๆ พระองค์จะมีการใช้ชื่อราชวงศ์สาขาแทนนามสกุลเป็น "秋篠宮悠仁" หรือ "Hisahito Akishinonomiya"- พระองค์ทรงเข้ามหาวิทยาลัยสึคุบะด้วย โควตาการรับรองจากทางโรงเรียน ซึ่งเป็นการคัดเลือกโดยไม่ต้องทำการสอบรับตรงแบบปกติที่สอบพร้อมกันทั้งประเทศ แต่เป็นการคัดเลือกนักศึกษาจำนวน 22 คน ที่ต้องผ่านเกณฑ์การสอบทั่วไป (ที่มหาวิทยาลัยจัดขึ้นเอง), ผ่านการสอบสัมภาษณ์, และมีผลงานที่เกี่ยวข้องกับด้านชีววิทยาหรือกิจกรรมระหว่างประเทศ ซึ่งทางมหาวิทยาลัยได้ทำการตอบรับเข้าศึกษา เมื่อวันที่ 11 ธันวาคม พ.ศ. 2567

**พงศาวลี**
ahnentafel-compact5|1. เจ้าชายฮิซาฮิโตะแห่งอากิชิโนะ|2. เจ้าชายฟูมิฮิโตะ อากิชิโนะโนะมิยะ|3. เจ้าหญิงคิโกะ พระชายาในเจ้าชายฟูมิฮิโตะ|4. สมเด็จพระจักรพรรดิอากิฮิโตะ|5. สมเด็จพระจักรพรรดินีมิจิโกะ|6. ทัตสึฮิโกะ คาวาชิมะ|7. คาซูโยะ ซูงิโมโตะ|8. จักรพรรดิโชวะ|9. จักรพรรดินีโคจุง|10. ฮิเดซาบูโร โชดะ|11. ฟูมิโกะ โซเอจิมะ|12. ทากาฮิโกะ คาวาชิมะ|13. อิโตโกะ อิเกงามิ|14. โยชิตสึเกะ ซูงิโมโตะ|15. เอโกะ ฮัตโตริ|16. จักรพรรดิไทโช|17. จักรพรรดินีเทเม|18. เจ้าชายคูนิโยชิ คูนิโนะมิยะ|19. ชิกาโกะ ชิมาซุ|20. เทอิชิโร โชดะ|21. คินุ โชดะ|22. สึนาตาเกะ โซเอจิมะ|23. อายะ โซเอจิมะ|24. โชอิชิโร คาวาชิมะ|25. ชิมะ คาวาชิมะ|26. ชิโระ อิเกงามิ|27. ฮามะ โคซูเงะ|28. โยชิตาโร ซูงิโมโตะ|29.|30. ชุนตาโร ฮัตโตริ|31.|style=font-size: 90%; line-height: 110%;|border=1|boxstyle=padding-top: 0; padding-bottom: 0;|boxstyle_1=background-color: #fcc;|boxstyle_2=background-color: #fb9;|boxstyle_3=background-color: #ffc;|boxstyle_4=background-color: #bfc;|boxstyle_5=background-color: #9fe;

**อ้างอิง**

**แหล่งข้อมูลอื่น**
  文仁親王同妃両殿下（秋篠宮） - 秋篠宮夫妻と子女の紹介（宮内庁）-  読売新聞・秋篠宮家男児ご誕生 date=2008-12-04
หมวดหมู่:เจ้าชายญี่ปุ่น
หมวดหมู่:บุคคลจากโตเกียว
หมวดหมู่:พระราชวงศ์ที่ทรงพระเยาว์